Karcag Városi Önkormányzat Polgármesterének 9/2020. (IV.02)

rendelete

a települési támogatások rendszeréről szóló 7/2015. (II.27.) önkormányzati rendelet módosításáról

Karcag Városi Önkormányzat Polgármestere az Alaptörvény 53. cikk (1) bekezdése alapján a Kormány által kihirdetett veszélyhelyzetre való tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése értelmében a szociális igazgatásról és szociális ellátásokról szóló 1993. évi III. törvény 45. § (1) bekezdésében és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörömben eljárva a következőket rendelem el:

**1. §** Karcag Városi Önkormányzat Képviselő-testületének a települési támogatások rendszeréről szóló 7/2015. (II.27.) önkormányzati rendelete 6. § (1) bekezdése helyébe az alábbi rendelkezés lép:

**„(1)** A lakhatási támogatást a kérelem benyújtása hónapjának első napjától a lakásbérleti szerződés érvényességéig, de legfeljebb 2021. március 31. napjáig lehet megállapítani. A jogosultság ismételt megállapítása iránti kérelem a korábbi jogosultság időtartama megszűnését követően nyújtható be azzal, hogy akinek a támogatásra való jogosultsága 2020. március 31. napján fennáll, annak a jogosultsági feltételek vizsgálata nélkül a lakhatási támogatásra való jogosultsága változatlan feltételekkel 2021. március 31. napjáig meghosszabbodik.”

**2. §** A R. 8.§ (1) bekezdése helyébe az alábbi rendelkezés lép:

**„(1)** A gyógyszertámogatást a kérelem benyújtása hónapjának első napjától havi rendszerességgel legfeljebb egy évre lehet megállapítani. A jogosultság ismételt megállapítása iránti kérelem a korábbi jogosultság időtartama megszűnését követően nyújtható be ismételten, azzal, hogy akinek a támogatásra való jogosultsága 2020. március 31. napján fennáll, annak a jogosultsági feltételek vizsgálata nélkül a gyógyszertámogatásra való jogosultsága változatlan feltételekkel a jogosultság lejáratától számítva újabb 1 évvel meghosszabbodik.”

**3.§** A R. 19. § (1) bekezdése helyébe az alábbi rendelkezés lép:

**„(1)** A határozattal megállapított szociális ellátások kifizetéséről, átutalásáról, valamint az utalványok kiadásáról a Hivatal pénzügyi feladatait ellátó csoportja (a továbbiakban: Költségvetési Csoport) intézkedik.”

**4. §** A R. 19. § (2) bekezdése helyébe az alábbi rendelkezés lép:

**„(2)** A rendszeres települési támogatást a Költségvetési Csoport utólag minden hónap 5. napjáig lakossági folyószámlára történő utalással vagy - kivételes esetben - posta útján folyósítja.

**5. §** A R. 19. § (3) bekezdése helyébe az alábbi rendelkezés lép:

**„(3)** A folyószámlával nem rendelkező, vagy erre irányuló kérelmére a lakcím nélküli jogosult a rendszeres települési támogatást a Hivatal házipénztárából is felveheti.”

**6. §** Ez a rendelet a kihirdetést követő napon lép hatályba és az azt követő napon hatályát veszti.

K a r c a g, 2020. március 17.

|  |
| --- |
| **(: Dobos László :)** |
| polgármester |

Kihirdetési záradék:

E rendeletet 2020. április 02-án kihirdettem.

|  |  |
| --- | --- |
|  |  |
|  **(: Rózsa Sándor :)** |  |
| jegyző |  |

**ÁLTALÁNOS INDOK O LÁS**

Karcag Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény alapján elfogadta a települési támogatások rendszeréről szóló 7/2015. (II.27.) önkormányzati rendeletét (a továbbiakban: Rendelet), ami 2015. március 1-én lépett hatályba, és amely részletesen szabályozza a települési támogatásként nyújtható szociális ellátásokat, ezen belül a lakhatási támogatást.

Az állam - a települési támogatásokhoz - önkormányzatunk részére 2020-as évben az állami költségvetésből nagyságrendileg a 2019-es évhez hasonló összegű pénzügyi fedezetet nyújt.

Az állami támogatásra tekintettel, a szociálpolitikai szempontokat, valamint az előző év tapasztalatait figyelembe véve a lakhatási támogatást és a gyógyszertámogatást, mint rendszeres támogatási formát indokolt megtartani.

**RÉSZLETES INDOK O LÁS**

**1. §-hoz**

Kimondja, hogy a lakhatási támogatást legfeljebb 2021. március 31. napjáig lehet megállapítani, valamint azt, hogy akinek a jogosultsága fennáll, annak nem kell új kérelmet benyújtania.

**2.§-hoz**

A gyógyszertámogatások lejárati idejét egy évvel meghosszabbítja.

**3-5. §-hoz**

A támogatások folyósításáról rendelkezik.

**6. §-hoz**

A Rendelet hatályosságáról rendelkezik.